google/wiki40b huggingface dataset:
Σχέσεις Καζακστάν-Σερβίας

Ιστορία

Οι σχέσεις ξεκίνησαν όταν το Καζακστάν ήταν Σοβιετική Σοσιαλιστική Δημοκρατία εντός της Σοβιετικής Ένωσης και η Σερβία ήταν μέρος της Γιουγκοσλαβίας. Αν και οι σχέσεις των δύο κομμουνιστικών χωρών ήταν τεταμένες λόγω του σχίσματος Τίτο-Στάλιν το 1948, ωστόσο γρήγορα συμφιλιώθηκαν.
Το Καζακστάν είναι κατηγορηματικά αντίθετο στην ανεξαρτησία του Κοσσυφοπεδίου και έχει πάρει το μέρος της Σερβίας σε αυτό το θέμα από το 2008. Τον Δεκέμβριο του 2008, ο πρωθυπουργός του Καζακστάν Καρίμ Μασίμοφ δήλωσε: «Εχουμε μια επίσημη θέση. Το Καζακστάν δεν αναγνωρίζει το Κοσσυφοπέδιο και δεν αναγνωρίζει την Αμπχαζία και την Νότια Οσσετία. Θεωρούμε ότι τα σύνορα ορίζονται και το Καζακστάν δεν θα αναγνωρίσει κανένα νέο κράτος».

Κρατικές επισκέψεις

Τον Αύγουστο του 2015, ο σέρβος πρόεδρος Τόμισλαβ Νίκολιτς επισκέφθηκε το Καζακστάν. Αναφερόμενος στην επίσκεψη δήλωσε: «Ξεκινήσαμε μια επίσημη επίσκεψη στο Καζακστάν σήμερα με μια καθαρή ευχή να δούμε την φιλία μας, η οποία υπάρχει μεταξύ των εθνών μας για ένα μεγάλο χρονικό διάστημα και είναι σταθερή, η οποία ενισχύεται από καλές οικονομικές σχέσεις, όχι μόνο για την εύρεση επενδυτών για την Σερβία, αλλά επίσης μια αγορά για τους σέρβους παραγωγούς στο Καζακστάν». Τον Φεβρουάριο του 2016 ο Νίκολιτς εξέφρασε την επιθυμία του για την ενίσχυση των σχέσεων και τις οικονομικής συνεργασίας μεταξύ των δυο χωρών.
Ιάκωβος Β΄ του Λα Μαρς

Βιογραφία

Ήταν γιος του Ιωάννη Α΄ κόμη του Λα Μαρς και της Αικατερίνης των Μοντουάρ, κόρης τού Ιωάννη ΣΤ΄ κόμη του Βαντόμ & Καστρ. Συμμετείχε στην μάχη της Νικόπολης, επέστρεψε στη Γαλλία και στην συνέχεια επιτέθηκε στην Αγγλία με την υποστήριξη του Όουεν Δ΄ της Ουαλίας. Ο στόλος του κυρίευσε το Πλίμουθ (1403) αλλά 12 πλοία από τον στόλο του χάθηκαν σε θύελλα επιστρέφοντας στην Γαλλία (1404). 
Ήταν οπαδός του Ιωάννη του Ισχυρού και εχθρός του κλάδου των Αρμανιάκ. Οι υποθέσεις του διακόπηκαν από ένα διάστημα παραμονής του στο εξωτερικό. Το 1415 οι βαρόνοι της Νάπολης τακτοποίησαν τον γάμο του με την Ιωάννα Β' της Νάπολης, ελπίζοντας να σπάσει η δύναμη των Παντόλφο Αλόπο και Μούτσιο Σφόρτσα. Ο Αλόπο εκτελέστηκε και αιχμαλωτίστηκε ο Σφόρτσα, αλλά επίσης κρατούσε την βασίλισσα σε ομηρεία ελπίζοντας να γίνει ο ίδιος βασιλιάς. Τότε οι αγανακτισμένοι βαρόνοι τον συνέλαβαν (1416) και αυτός εξαναγκάστηκε να ελευθερώσει τον Σφόρτσα και να παραιτηθεί από τα δικαιώματα του για την βασιλεία.
Γεώργιος ντε Λενκάστρε της Κοΐμπρα

Βιογραφία

Ήταν νόθος γιος του Ιωάννη Β΄ της Πορτογαλίας και της ερωμένης του Άννα ντε Μεντόσα, υπηρέτριας της Ιωάννας των Τραστάμαρα, εξαδέλφης του και μητριάς του. Γεννήθηκε στο Αμπράντες και ανατράφηκε από την αδελφή τού Ιωάννη Β΄, την Ιωάννα, δομινικανή μοναχή, στη μονή του Ιησού στο Αβέιρο. Το 1490 απεβίωσε η Ιωάννα και ο Γεώργιος ήλθε στην Αυλή, όπου τέθηκε υπό την επίβλεψη του αρχι-κυνηγού (monteiro-mor) Ντιόγκο Φερνάνντες ντε Αλμέιντα.
Ραμανάθαν Κρίσναν

Καριέρα

Το 1954, έγινε ο πρώτος ασιάτης παίκτης που κέρδισε τον τίτλο του απλού στα αγόρια στο Γουίμπλετον, κερδίζοντας τον Άσλη Κούπερ στον τελικό. Το 1959 έφτασε στον τρίτο γύρο του απλού στο Γουίμπλετον όπου έχασε από τον Άλεξ Ολμέντο. Αργότερα το ίδιο έτος, παίζοντας για την Ινδία στο κύπελλο Ντέιβις, ο Krishnan νίκησε τον Ροντ Λαβέρ φιναλίστ του Γουίμπλετον σε τέσσερα σετ. Στο Γουίμπλετον του 1960, έφτασε στους ημιτελικούς να χάσουν από τον τελικό πρωταθλητή Νιλ Φρέιζερ. Το 1961 έφτασε πάλι στους ημιτελικούς του Γουίμπλετον, κερδίζοντας τον Ρόι Έμερσον, αλλά έχασε στο ημιτελικό από τον τελικό πρωταθλητή Ροντ Λαβέρ. Το 1962 στο ίδιο τουρνουά αποσύρθηκε στα μέσα του τουρνουά λόγω τραυματισμού στον αστράγαλο.
Στο κύπελλο Ντέιβις ήταν βασικό μέλος της ινδικής ομάδας που έφτασε στον προκριματικό γύρο του κυπέλλου το 1966, ενώ το 1956, το 1959, το 1962, το 1963 και το 1968 έπαιξε σε πέντε πρωταθλήματα της Διεθνής ζώνης. Αγωνίστηκε στην ινδική ομάδα του κυπέλλου Ντέιβις μεταξύ 1953 και 1975, καταγράφοντας ένα ρεκόρ 69-28 που κέρδισε (50-19 σε απλά και 19-9 σε διπλά). Κέρδισε το πρωτάθλημα Ινδίας έξι φορές και έφτασε σε οκτώ τελικούς.
Ο Κρίσναν έλαβε το βραβείο Αρτζούνα το 1961, το Πάντμαν Shri το 1962 και το Πάντμα Μπρουσάν το 1967. Έχει γράψει μαζί με τον γιο του Ραμές και τον Nirmal Shekar ένα βιβλίο με τίτλο A touch of tennis: The story of a tennis family. Το βιβλίο καλύπτει τα επιτεύγματα τριών γενεών τένις της οικογένειας Κρίσνα.
498 Τόκιο

Φυσικά χαρακτηριστικά

Η μέση διάμετρος του Τόκιο υπολογίσθηκε σε 82,8 χλμ. (από δεδομένα του IRAS), οι διαστάσεις του σε 85 km x 60 km (από επιπρόσθηση που παρατηρήθηκε από την Ιαπωνία στις 18/2/2004), ενώ η μάζα του εκτιμάται σε 593 τρισεκατομμύρια τόνους για μέση πυκνότητα 2 gr/cm³. O φασματικός τύπος του είναι M (μεταλλικός), ενώ το άλβεδό του είναι 0,068 (από δεδομένα του IRAS). Ο Τόκιο περιστρέφεται γύρω από τον εαυτό του μία φορά κάθε 20 ώρες, μία αρκετά αργή περιστροφή για αστεροειδή. Η μέση θερμοκρασία στην επιφάνειά του εκτιμάται σε 100 περίπου βαθμούς Κελσίου κάτω από το μηδέν.
Ποποκατέπετλ

Το Ποποκατέπετλ ή Ποποκατεπέλτ (ισπανικά: Popocatépetl προφορά  [popoka'tepetl]) είναι ένα ενεργό ηφαίστειο στις πολιτείες Πουέμπλα, Μορέλος και Πολιτεία του Μεξικού. Βρίσκεται στο ανατολικό μισό της Κορδιλιέρας Νεοβολκάνικα. Με ύψος 5.426 μέτρα είναι η δεύτερη ψηλότερη κορυφή του Μεξικού μετά το πίκο ντε Ορισάμπα, το οποίο έχει ύψος 5.636 μέτρα. Συνδέεται με το ηφαίστειο Ιστακσίουατλ (Iztaccíhuatl) στα βόρεια με ένα μακρύ αυχένα, το πέρασμα του Κορτές (Paso de Cortés). Το όνομά του στη Νάουατλ γλώσσα σημαίνει «το βουνό που καπνίζει». 
Το Ποποκατέπετλ βρίσκεται 70 χιλιόμετρα μακριά από την Πόλη του Μεξικού, από την οποία είναι ορατό ανάλογα με τις ατμοσφαιρικές συνθήκες. Μέχρι πρόσφατα ήταν μια από τις τρεις κορυφές στο Μεξικό στις οποίες υπήρχαν παγετώνες. Οι άλλες δύο είναι το Ορισάμπα και το Ιστακσίουατλ. Τη δεκαετία του 1990 όμως, ο παγετώνας άρχισε να συρρικνώνεται με ταχείς ρυθμούς, κυρίως εξαιτίας της αύξησης της θερμοκρασίας από την αυξανόμενη ηφαιστειακή δραστηριότητα. Το αποτέλεσμα ήταν μέχρι τις αρχές του 2001 ο παγετώνας να εξαφανιστεί, καθώς ο πάγος που είχε απομείνει στο βουνό δεν είχε χαρακτηριστικά παγετώνα. Η λάβα του ηφαιστείου αποτελείται από δακίτη και βασαλτικό ανδεσίτη.
Το Ποποκατέπετλ είναι από τα πιο ενεργά ηφαίστεια στο Μεξικό, αφού έχει εκραγεί 15 φορές από το 1519. Το ηφαίστειο ήταν ανενεργό για σχεδόν μισό αιώνα, αλλά το 1991 η ηφαιστειακή δραστηριότητα αυξήθηκε και από το 1993 καπνός βγαίνει μέσα από το ηφαίστειο σχεδόν καθημερινά. Το 1994 και το 2000 οι περιοχές γύρω από το ηφαίστειο εκκενώθηκαν. Η έκρηξη του 2000 ήταν η ισχυρότερη των τελευταίων 1.200 ετών.
Δούλι Ηρακλείου

Ιστορικά στοιχεία

Αρχαιότερη μνεία στο Δούλι γίνεται το 1372 σε έγγραφο του Δουκικού Αρχείου του Χάντακα. Ήταν φέουδο του Βενέριο. Το 1583 καταγράφεται ως Dugliμε 63 κατοίκους και η Κόλαινα (Collena) με 87 κατοίκους. Η Γέννα αναφέρεται μόνο στον κατάλογο του Φραντσέσκο Μπαζιλικάτα (1630), με το όνομαGiena και στην τουρκική απογραφή Yena (1671) με 11 χαράτσα. Και οι τρεις οικισμοί κατοικούνταν αποκλειστικά από Τούρκους το 1881 (170 στο Δούλι-αναφέρεται ως Δούλη στο δήμο Μεγάλης Βρύσης). Σε έγγραφο του 1302 αναφέρεται Gene.
Πρωτάθλημα ποδοσφαίρου Λίχτενσταϊν

Το Ποδοσφαιρικό πρωτάθλημα του Λίχτενσταϊν δεν διεξάγεται, καθώς οι ποδοσφαιρικές ομάδες τις χώρας είναι πολύ λίγες και η Ποδοσφαιρική Ομοσπονδία του Λίχτενσταϊν θεωρεί ότι ένα τέτοιο πρωτάθλημα δεν θα είχε ιδιαίτερο ενδιαφέρον. Έτσι, οι ομάδες του Λίχτενσταϊν αγωνίζονται σε μικρές κατηγορίες του Ελβετικού πρωταθλήματος. Τη σεζόν 2008-2009, μία ομάδα, η Βαντούζ, αγωνίστηκε στην πρώτη κατηγορία της Ελβετίας, αλλά υποβιβάστηκε, τερματίζοντας στην τελευταία θέση (10η). Ωστόσο διεξάγεται κανονικά κάθε χρόνο το Κύπελλο Λιχτενστάιν. Αναγνωρίστηκε επίσημα από την UEFA και τη FIFA το 1974.
Τζον Γκιχένο

Πολιτική σταδιοδρομία

Εξελέγη για πρώτη φορά βουλευτής το 1982 και υπηρέτησε στο κοινοβούλιο ως το 1998.

Παραίτηση Τσαν

Ο πρωθυπουργός Τσαν παραιτήθηκε στις 27 Μαρτίου 1997, όταν ξέσπασε το σκάνδαλο με τους ξένους μισθοφόρους, οι οποίοι χρησιμοποιήθηκαν από την κυβέρνηση για τον πόλεμο με τους αντάρτες του Μπουγκαινβίλ. Η χρήση των μισθοφόρων από την κυβέρνηση Τσαν είχε ως αποτέλεσμα να εκδηλωθεί ανταρσία στους κόλπους των ενόπλων δυνάμεων της Παπούα Νέας Γουινέας, με την κωδική ονομασία 'Operasen Rausim Kwik' και να ξεσπάσουν επεισόδια στο Μπουγκαινβίλ. Ο Τσαν δήλωσε ότι αιτία της παραίτησής του ήταν η ανάγκη να διατηρηθεί η ειρήνη στην περιοχή.

Υπηρεσιακός πρωθυπουργός

Ο υπουργός Ορυχείων και Πετρελαίου Τζον Γκιχένο επιλέχθηκε από την κυβέρνηση να γίνει προσωρινός πρωθυπουργός μέχρι να διεξαχθούν νέες εκλογές. Οι εκλογές διεξήχθησαν τον Ιούνιο του 1997.
Ο Γκιχένο απεβίωσε στις 20 Μαρτίου 2017. Άφησε πίσω του τη σύζυγό του Τζούλι, τρεις κόρες , έναν γιο και τρία εγγόνια.
Γεώργιος Παπαγιαβής

Βιογραφικά στοιχεία

Γεννήθηκε στο Δρακοβούνι Γορτυνίας το 1911 αλλά έζησε το μεγαλύτερο μέρος της ζωής του στην Πάτρα. Ήταν εκπαιδευτικός, απόφοιτος της Γυμναστικής Ακαδημίας, ενώ αργότερα σπούδασε νομικά στη Νομική Σχολή Αθηνών, έλαβε το αντίστοιχο πτυχίο και άσκησε δικηγορία στην Πάτρα.
Στον πόλεμο του 1940 πολέμησε στη «ζώνη των πρόσω». Έλαβε μέρος σε πολλές μάχες και τραυματίστηκε στα υψώματα του Τεπελενιού. Στην κατοχική περίοδο μπήκε στην Εθνική Αντίσταση από τους πρώτους με το ΕΑΜ. Για τη συμμετοχή του στην αντίσταση κατά της Ιταλογερμανικής κατοχής '41-'44, έλαβε τιμητικό δίπλωμα και μετάλλιο.
Εξελέγη για πρώτη φορά βουλευτής Αχαΐας το 1963. Διετέλεσε Υφυπουργός Γεωργίας της Κυβέρνησης Εθνικής Ενότητας από τις 26 Ιουλίου 1974 έως τις 9 Οκτωβρίου 1974 με υπουργό τον Δ. Παπασπύρου. Εκλέχτηκε βουλευτής Αχαΐας στις εκλογές του 1974 με την Ένωση Κέντρου όταν και έλαβε 9,023 σταυρούς προτίμησης. Κατά τη διάρκεια της χούντας, μαζί με άλλους πατρινούς είχαν συστήσει παράρτημα της μυστικής επιτροπής δημοκρατικής νομιμότητας στην Πάτρα, δράση για την οποία διώχθηκε από το χουντικό καθεστώς. Για τον αντιδικτατορικό του αγώνα έχει τιμηθεί από το Πανεπιστήμιο Πατρών. Ήταν δύο φορές υποψήφιος για τον δημαρχιακό θώκο του δήμου Πατρέων χωρίς όμως επιτυχία.
Απεβίωσε στις 28 Οκτωβρίου 2011 στην Πάτρα. Γιος του είναι ο Παναγιώτης Παπαγιαβής, οδοντίατρος, που διετέλεσε Νομαρχιακός Σύμβουλος Αχαΐας & δημοτικός σύμβουλος Πατρών ενώ ήταν υποψήφιος βουλευτής Αχαΐας με το ΠΑΣΟΚ στις εκλογές του 2007.
Μητροπολιτική Περιοχή της Βομβάης

Η Μητροπολιτική Περιοχή της Βομβάης (MMR) είναι μητροπολιτική περιοχή στην πολιτεία της Μαχαράστρα, που αποτελείται από την πρωτεύουσα Βομβάη και δορυφορικές πόλεις. Έχοντας ανάπτυξη σε μια περίοδο περίπου 20 ετών, αποτελείται από εννέα δημοτικές επιχειρήσεις και δεκαπέντε μικρότερα δημοτικά συμβούλια. Ολόκληρη η περιοχή εποπτεύεται από την Αρχή Ανάπτυξης της Μητροπολιτικής Περιοχής της Βομβάης (ΑΑΜΠΒ), κυβερνητικός οργανισμός της πολιτείας της Μαχαράστρα που είναι επιφορτισμένος με την σχεδιασμό, την ανάπτυξη, τις μεταφορές και τη στέγαση στην περιοχή. 
Η ΑΑΜΠΒ ιδρύθηκε για να αντιμετωπίσει τις προκλήσεις στο σχεδιασμό και την ανάπτυξη ολοκληρωμένων υποδομών για την μητροπολιτική περιοχή. Οι περιοχές εκτός την Μπριχάν Μουμπάι (Ευρύτερη Βομβάη) και Νάβι Μουμπάι στερούνται οργανωμένης ανάπτυξης. Η Νάβι Μουμπάι που αναπτύχθηκε ως μια από τις μεγαλύτερες σχεδιασμένες πόλεις στον κόσμο, προωθείται από μια κυβερνητική επιχείριση της πολιτείας της Μαχαράστρα, την Αστική και Βιομηχανική Εταιρεία Ανάπτυξης (ΑΒΕΑ). 
Η περιοχή έχει προβλήματα που σχετίζονται με την άναρχη και παράνομη ανάπτυξη, ως αποτέλεσμα της ραγδαίας αστικοποίησης. Χωριά κατά μήκος της εθνικής οδού NH3 στη ταλούκα Μπιουάντι είναι παραδείγματα γρήγορων εξελίξεων στην περιοχή, με μερικές από τις μεγαλύτερες ζώνες αποθήκευσης στην Ινδία. Κυβερνητικές υπηρεσίες όπως ο Αστικός Σχεδιαστής και ο Συλλέκτης του Θάνε είχαν προκλήσεις στην αντιμετώπιση της ανοργάνωτης ανάπτυξης.
Η περιοχή έχει έκταση 4.355 τ.χλμ. και πληθυσμό 20.748.395 κατοίκων είναι από τις πιο πολυπληθείς μητροπολιτικές περιοχές στον κόσμο.
Γκαλ (μονάδα)

Το Γκαλ, ή Γκάλι, με διεθνές σύμβολο Gal(*), είναι μονάδα μέτρησης της επιτάχυνσης και συνηθέστερα της επιτάχυνσης της βαρύτητας. Ανήκει στο σύστημα μονάδων CGS και είναι ισοδύναμο με ένα εκατοστόμετρο ανά δευτερόλεπτο στο τετράγωνο (1 cm/s²). Συχνότερα χρησιμοποιούνται υποπολλαπλάσιες μονάδες αυτού όπως το μιλιγκάλ (= χιλιοστό του Γκάλ) και το μικρογκάλ (= εκατομμυριοστό του Γκάλ) με διεθνή σύμβολα αντίστοιχα mGal και μGal.
Η ονομασία της μονάδας αυτής δόθηκε από το όνομα του σπουδαίου φυσικού και αστρονόμου του 16ου αιώνα Γαλιλαίου
(*) Πάντα με κεφαλαίο το G, προς αποφυγή σύγχυσης με gal = γαλόνι.
Σχολή Κυρίτζη Καστορίας

Η ίδρυση της Σχολής Κυρίτζη

«Το Ανώτερον Σχολείο Κυρίτζη στεγάστηκε σε οίκημα πλησίον της πλατείας Ντολτσού 1710, ενώ η εκκλησιαστική Σχολή του Γεωργίου Καστοριώτη ήδη λειτουργούσε από το 1705 στη συνοικία Μουζεμβίκη, δυτικά του Ντολτσού. Αργότερα ως σχολείον φοίτησής του ο Παναγιώτης Παπαναούμ(1816-1821) αναφέρει το Ελληνικό Σχολείον του Νικολάου Πετρίτη επί της σημερινής οδού Παναγίας Φανερωμένης». 
Ο Μεθόδιος Ανθρακίτης στην ηλικία των σαράντα οκτώ ετών εγκαταλείπει τη Βενετία, όπου ήταν εφημέριος και λειτουργούσε στον Ορθόδοξο Ναό του Αγίου Γεωργίου κι έρχεται στην Καστοριά ως αναγνωρισμένος ήδη Λόγιος και Θεολόγος προσκεκλημένος από τον Γεώργιο Καστοριώτη ή Καστριώτη το 1708 για να διδάξει στην Εκκλησιαστική του Σχολή (των Ιερών Γραμμάτων, όπως ονομάζονταν τότε και  λειτουργούσε  από το 1705) στη συνοικία του Αγίου Νικολάου Μουζεμβίκη.
Μόλις είχε τυπωθεί στο γνωστό τότε εκδοτικό οίκο των Γλυκήδων από τα Γιάννενα το τρίτο του βιβλίο μετά την Πνευματική Επίσκεψιν: Βοσκός Λογικών προβάτων. Για ένα άνθρωπο του πνευματικού αναστήματος του Ανθρακίτη μια εκκλησιαστική Σχολή περιορίζει κατά πολύ τον ορίζοντα της διδασκαλίας του. Έτσι δέχεται το 1710 πρόσκληση του Δημητρίου Κυρίτζη (πατρός) [συνέχισε ο γιος του Γεώργιος Κυρίτζης] να αναλάβει τη διεύθυνση και το κύριο διδακτικό έργο της μαθηματικής και ιδιαίτερα της φιλοσοφίας. Η Σχολή Κυρίτζη αποκτά φήμη και συρρέουν σπουδαστές από πολλά σημεία της ευρύτερης γεωγραφικής περιφέρειας και ιδίως από το Άγιον Όρος  ακόμα και από τα Γιάννενα και το μακρινό Βουκουρέστι από όπου ο Μάρκος Πορφυρόπουλος στέλνει μαθητές του στην Καστοριά. Διδάσκεται η φιλοσοφία κατά τα ευρωπαϊκά πρότυπα και τα σύγχρονα μαθηματικά για πρώτη φορά εντός ελλαδικού χώρου. Μαθητές του στη σχολή Κυρίτζη υπήρξαν ο Μπαλάνος Βασιλόπουλος που δεν προτιμά την περίφημη Σχολή Γκιούμα στα Ιωάννινα, ο Καστοριανός Σεβαστός Λεοντιάδης, ο Παχώμιος που αργότερα γίνεται γνωστός στη Θεσσαλονίκη [...] Ακολουθώντας την παράδοση του Μανωλάκη Καστοριανού ο Δημήτριος και ο γιος του αργότερα Γεώργιος ανέλαβαν να χρηματοδοτούν και τρεις δασκάλους «έναν δια τα κοινά [στοιχειώδη] γράμματα, να πηγαίνει όποιον παιδί θέλει να μαθαίνει χωρίς πληρωμἠ, άλλον δάσκαλον της κυκλοπαιδείας δηλαδή γραμματικής, ρητορικής και λογικής και έτερον τρίτον δάσκαλον σοφόν και επιστήμονα φιλοσοφίας και θεολογίας. Και εκτός τούτων δίδεται εισόδημα να έχωσιν τροφήν δώδεκα άποροι μαθηταί».
«Βρήκα στη Σιάτιστα και την Καστοριά τον φιλόσοφο ιερομόναχο Μεθόδιο και άκουσα εκεί λογική και μαθηματικά»
Ευγενία Τσουμάνη - Σπέντζα

Βιογραφικά στοιχεία

Γεννήθηκε στην Αθήνα και κατάγεται από τα Ζαγοροχώρια της Ηπείρου. Φοίτησε στο Τοσίτσειο - Αρσάκειο σχολείο Αθηνών και σπούδασε νομικά στο Πανεπιστήμιο Αθηνών πραγματοποιώντας στη συνέχεια μεταπτυχιακές σπουδές στο ευρωπαϊκό δίκαιο στο Πανεπιστήμιο του Urbino της Ιταλίας. Την περίοδο 2003 - 2004 διετέλεσε πρόεδρος του Ενιαίου Ταμείο Επικουρικής Ασφάλισης Μισθώτων, την περίοδο 2004 - 2009 διετέλεσε γενική γραμματέας ισότητας στο Υπουργείο Εσωτερικών. Στις εκλογές του 2007 συμπεριελήφθη σε μη εκλόγιμη θέση του ψηφοδελτίου επικρατείας με τη Νέα Δημοκρατία, εξελέγη όμως το 2009 ως βουλευτής επικρατείας με το κόμμα της Νέας Δημοκρατίας, στο οποίο διετέλεσε αναπληρώτρια υπεύθυνη του τομέα πολιτισμού.
Επίσης υπήρξε νομικός σύμβουλος του Συνδέσμου Επιχειρήσεων & Βιομηχανιών, αντιπρόεδρος του Οργανισμού Εργατικής Εστίας, ιδρυτικό μέλος του Πολιτικού Συνδέσμου Γυναίκων, μέλος δ.σ. του Οργανισμού Μεσολάβησης και Διαιτησίας (ΟΜΕΔ) και του Οργανισμού Απασχόλησης Εργατικού Δυναμικού (ΟΑΕΔ)  κ.α. Επί σειρά ετών την Ελλάδα στο Ευρωπαϊκό Συμβούλιο Υπουργών Ισότητας καθώς και στις εργασίες διεθνών οργανισμών (ΟΗΕ, Διεθνής Οργάνωση Εργασίας).
Φρειδερίκος Γουλιέλμος του Σλέσβιχ-Χόλσταϊν-Σόνντερμπουρκ-Γκλύκσμπουρκ

Βιογραφία

Γεννήθηκε στο Λίνντεναου της Ανατολικής Πρωσίας και ήταν ο μόνος γιος του Φρειδερίκου-Καρόλου-Λουδοβίκου δούκα του Σ.Χ.Σ.Μπεκ και της Φρειδερίκης, κόρης του Καρόλου-Λεοπόλδου κόμη φον Σλήμπεν. 
Το 1804 εστάλη στη Δανία, όπου έγινε αξιωματικός στον Δανικό στρατό κατά τη διάρκεια των Ναπολεοντίων Πολέμων. Νυμφεύτηκε τη Λουζα-Καρολίνα, η οποία ήταν εξαδέλφη του Φρειδερίκου ΣΤ΄ της Δανίας και αδελφή της συζύγου αυτού Μαρίας. 
Το 1816 απεβίωσε ο πατέρας του και τον διαδέχθηκε. Το 1779 απεβίωσε ο Φρειδερίκος-Ερρίκος-Γουλιέλμος δούκας του Σ.Χ.Σ.Γκλύκσμπουρκ· ήταν ο τελευταίος άρρην απόγονος του κλάδου του και τον διαδέχθηκε ο Φρειδερίκος ΣΤ΄ της Δανίας, ο οποίος παραχώρησε το Γκλύκσμπουρκ στον Φρειδερίκο-Γουλιέλμο. Στις 6 Ιουλίου 1825 ο Φρειδερίκος-Γουλιέλμος άλλαξε τον τίτλο του από δούκας του Σ.Χ.Σ.Μπεκ σε δούκας του Σ.Χ.Σ.Γκλύκσμπουρκ. 
Απεβίωσε το 1831 στο κάστρο Γκόττορπ του Σλέσβιχ, σε ηλικία 46 ετών. Τον διαδέχθηκαν οι δύο πρώτοι γιοί του Κάρολος (που απεβίωσε άτεκνος) και ο Φρειδερίκος, που συνέχισε τον κύριο κλάδο του Οίκου (των δουκών του Σ.Χ.Σ.Γκλύκσμπουρκ). Ο τέταρτος γιος του, ο Χριστιανός Θ΄ ήταν ο πλησιέστερος άρρην συγγενής του Φρειδερίκου Ζ΄ της Δανίας και έτσι έγινε διάδοχός του και ιδρυτής του κλάδου των Γκλύκσμπουρκ-Δανίας.
IPhone SE

Τεχνικά Χαρακτηριστικά

Οι τεχνολογικές προδιαγραφές του iPhone SE είναι παρόμοιες με το iPhone 6s. Αυτό σήμαινε ότι κατά την εκτόξευσή του, το iPhone SE ήταν πιο ισχυρό από του υπάρχων iPhone 6, παρά το γεγονός ότι η SE σημείωσε πρωτοποριακή προσφορά, ενώ η 6 ήταν η μεσαία προσφορά το lineup, το οποίο διορθώθηκε τον Σεπτέμβριο του 2016, όταν το 6 σταμάτησε και η μεσαία γραμμή του δόθηκε στο 6S.
Όπως και με τα 6, το iPhone SE ενσωματώνει το σύστημα A9 της Apple on-chip (SoC) με έναν συνεργαζόμενο μηχανισμό κίνησης M9 και υποστηρίζει επικοινωνία κοντά στην περιοχή για την Apple Pay. Το A9 SoC για το iPhone SE υπεραποδίδει το ένα στις 7 χάρη στη μικρότερη οθόνη της SE και λιγότερα εικονοστοιχεία. για σύγκριση, το iPhone SE έχει ένα GeekBench σκορ 2400 για τον ενιαίο πυρήνα και 4069 για το multi core που συγκρίνεται με το σκορ του iPhone 6s 2316 σε μονό πυρήνα και 3922 σε multi core. Η οθόνη Retina 4 ιντσών της SE σε 326 ppi είναι ίδια με τα προηγούμενα 5S. Σε αντίθεση με τα iPhone 6S και 6S Plus, η SE δεν περιλαμβάνει το 3D Touch ούτε τον επικαιροποιημένο γρηγορότερο αισθητήρα Touch ID δεύτερης γενιάς από τα 6S και 6S Plus ή το βαρόμετρο.
Κατά την κυκλοφορία, απελευθερώθηκε σε μοντέλα με εσωτερική αποθήκευση 16 ή 64 GB. στις 21 Μαρτίου 2017, η Apple ανακοίνωσε ότι τα μοντέλα αυτά θα αντικατασταθούν από νέα βελτιωμένα μοντέλα στα ίδια σημεία εκτόξευσης, τα οποία θα κυκλοφορήσουν στις 24 Μαρτίου 2017.
Διαθέτει τα ίδια 12 megapixel, με εικονοστοιχεία μεγέθους 1.22μm, κάμερα που στρέφεται προς τα πίσω ως 6S και 7, με δυνατότητα εγγραφής 720p στα 30 καρέ ανά δευτερόλεπτο, για κανονική εγγραφή βίντεο και έως 240 fps για αργή κίνηση. Διαθέτει επίσης 1080p σε 120 ή 60 fps και 4K σε 30 fps, καθώς και πιο γρήγορη εστίαση. Παρά την αναβαθμισμένη πίσω κάμερα, δεν διαθέτει την ίδια κάμερα μπροστά, αλλά χρησιμοποιεί αισθητήρα 1,2 megapixel με διάφραγμα f / 2,4, αλλά επωφελείται από τον βελτιωμένο επεξεργαστή σήματος εικόνας στην τσιπ A9 και την υποστήριξη του λογισμικού Retina Flash "(η οποία επιτρέπει στην ίδια την οθόνη να χρησιμοποιηθεί ως φλας στην κάμερα που βλέπει προς τα εμπρός).Ουσιαστικά, το iPhone SE αντικαθιστά το iPhone 5S, έχοντας ακριβώς τον ίδιο εξωτερικό συνδυασμό. Διαφέρει μόνο στο ότι έχει καλύτερη κάμερα, οθόνη, επεξεργαστή(Α9) και επεξεργαστή κίνησης(Μ9). Το iPhone SE κυκλοφορεί σε 4 χρώματα: Γκρι(Space Grey), Ασημί(Silver), Χρυσό(Gold) και Ροζ-Χρυσό(Rose-Gold).
Φλόμος

Περιγραφή

Ο φλόμος είναι φυτό διετές, δικοτυλήδονο που φυτρώνει σε εδάφη ακαλλιέργητα, πετρώδη, στις άκρες δρόμων, σε λιβάδια και σε όχθες. Το φυτό αποτελείται συνήθως από έναν κεντρικό κορμό, αν και μπορεί να διακλαδίζεται και φθάνει σε ύψος μέχρι τα 2 μέτρα. Τον πρώτο χρόνο βγάζει μόνο φύλλα και αναπτύσσει τον κορμό του. Γύρω από αυτόν αναπτύσσονται σε αστεροειδή διάταξη πολλά πράσινα λογχοειδή, παχιά και ελαφρώς τριχωτά φύλλα. Το δεύτερο χρόνο της ζωής του, στην κορυφή του φυτού εμφανίζονται τα άνθη του που έχουν κίτρινο χρώμα, είναι μικρά με διάμετρο 1.5-3 εκατοστά, με πολύ μικρό μίσχο, ενώ διαθέτουν πέντε κάλυκες και πέντε στήμονες. Η εποχή της ανθοφορίας του είναι από τον Μάιο έως τον Σεπτέμβριο. Ο καρπός του είναι σε κάψα με ωοειδή μορφή και οι σπόροι του είναι μικροί και ακανόνιστου σχήματος. Υπάρχουν πολλά είδη του φυτού και περίπου 44 από αυτά βρίσκονται στην Ελλάδα.

Ιστορικά στοιχεία

Το φυτό φλόμος ήταν γνωστό από την αρχαιότητα και το χρησιμοποιούσαν για τις φαρμακευτικές του ιδιότητες. Στον Θεόφραστο οφείλει το επίθετο "θάψος", καθώς αυτός έγραψε για ένα απροσδιόριστο βότανο στην αρχαία ελληνική αποικία Θάψος, κοντά στις Συρακούσες. Ο Διοσκουρίδης το αναφέρει ως  "βερμπάσκο το μέλαν", ενώ και ο Πλίνιος αναφέρεται στις θεραπευτικές του ιδιότητες. Όταν τον 19ο αι. η Αθήνα έγινε πρωτεύουσα του νεοσύστατου ελληνικού κράτους στερούνταν αποχετευτικού δικτύου και στα λιμνάζοντα νερά φυόταν ο φλόμος σε μεγάλους αριθμούς και δημιουργούσε δυσάρεστη ατμόσφαιρα. Έτσι προήλθε η φράση "μας φλόμωσε", ενώ έχει και την έννοια του "ζαλίζω" καθώς χρησίμευε και στο ψάρεμα για να ζαλίζει τα ψάρια.

Φαρμακευτική

Από την αρχαιότητα η κατ εξοχήν χρήση του φυτού ήταν η φαρμακευτική. Αλλά και η σύγχρονη βοτανολογία του αποδίδει θεραπευτικές ιδιότητες και για αυτό το σκοπό μάλιστα καλλιεργείται. Για την παρασκευή φυσικών φαρμακευτικών σκευασμάτων χρησιμοποιούνται κυρίως τα άνθη και τα φύλλα του φυτού αφού αποξηρανθούν. Παραδοσιακά η χρήση του, μετά από κατάλληλη επεξεργασία, αποσκοπούσε στη θεραπεία αναπνευστικών προβλημάτων, στην αντιμετώπιση του βήχα, αλλά και διάφορων γαστρεντερικών διαταραχών. Αναφέρεται επίσης ότι διαθέτει διουρητικές, μαλακτικές, καταπραϋντικές, αντιβιοτικές και αντιφλεγμονώδεις ιδιότητες. Σύγχρονες μελέτες ενισχύουν τις παραδοσιακές απόψεις για τις φαρμακευτικές χρήσεις του φλόμου.

Ψάρεμα

Μία ακόμη ενδιαφέρουσα παραδοσιακή χρήση του φυτού αυτού ήταν κατά το ψάρεμα σε ποτάμια, αλλά και στη θάλασσα. Οι παραδοσιακοί ψαράδες κοπάνιζαν αποξηραμένα φύλλα και κορμούς του φλόμου και τα κατέβαζαν μέσα σε σάκους στο βυθό της θάλασσα, σε σημεία όπου υπήρχαν ψάρια, και αυτά ζαλίζονταν και είτε έπεφταν εύκολα στα δίχτυα ή αναδύονταν. Με παρόμοιο τρόπο και σε ποτάμιες περιοχές χτυπούσαν φυτά φλόμου σε πέτρες και τα έριχναν στο νερό με αποτέλεσμα τα ψάρια να ζαλίζονται και να συλλέγονται. Πρέπει να σημειωθεί ότι σήμερα απαγορεύεται η αυστηρά η χρήση φυτικών ή χημικών ή εκρηκτικών ουσιών στο ψάρεμα.
Ατμοστρόβιλος

Οι ατμοστρόβιλοι είναι κινητήριες μηχανές που χρησιμοποιούν ατμό υψηλής πίεσης για την παραγωγή κινητικής ενέργειας. Ο ατμοστρόβιλος αποτελείται από τον ρότορα. Ο ρότορας είναι περιστρεφόμενο τύμπανο που έχει εφοδιαστεί περιφερειακά με πτερύγια. Η σύγχρονη μορφή του εφευρέθηκε από τον Σερ Τσαρλς Πάρσονς το 1884.
Στον ατμοστρόβιλο η θερμική ενέργεια του ατμού γίνεται μηχανική ενέργεια που κινεί τη γεννήτρια. Ο ατµός εκτονώνεται και έτσι αποκτά ταχύτητα ροής. Επειδή ο στρόβιλος παράγει περιστροφική κίνηση, είναι ιδιαίτερα κατάλληλος για να χρησιμοποιηθεί για την οδήγηση μιας ηλεκτρογεννήτριας. Περίπου το 90% της συνολικής παραγωγής ηλεκτρικής ενέργειας στις Ηνωμένες Πολιτείες το έτος 1996 ήταν με τη χρήση ατμοστρόβιλων. Ο ατμοστρόβιλος είναι μορφή θερμικής μηχανής που αποκομίζει μεγάλο μέρος της βελτίωσης της θερμοδυναμικής απόδοσης από τη χρήση πολλαπλών σταδίων στην επέκταση του ατμού, πράγμα που οδηγεί σε πλησιέστερη προσέγγιση στην ιδανική αναστρέψιμη διαδικασία επέκτασης.